b'\n_START_ARTICLE_\nPeninsula Tihany\n_START_SECTION_\nGeografie\n_START_PARAGRAPH_\nPeninsula se afl\xc4\x83 pe malul nordic al lacului \xc8\x99i ajunge la o distan\xc8\x9b\xc4\x83 de aproximativ 1,5 km de malul sudic. Lungimea peninsulei este de aproximativ 5,5 km, iar l\xc4\x83\xc8\x9bimea maxim\xc4\x83 este de aproximativ 3,5 km. Peninsula este legat\xc4\x83 de malul nordic al lacului printr-un istm \xc3\xaengust \xc8\x99i ml\xc4\x83\xc8\x99tinos. \xc3\x8en trecut, actuala peninsul\xc4\x83 era o insul\xc4\x83. Cel mai \xc3\xaenalt punct al peninsulei, dealul Cs\xc3\xbacs-hegy, se afl\xc4\x83 \xc3\xaen partea de vest la o altitudine de 232 m deasupra nivelului m\xc4\x83rii \xc8\x99i, prin urmare, la aproximativ 130 de metri deasupra nivelului lacului Balaton. Alte c\xc3\xa2teva dealuri ating sau dep\xc4\x83\xc8\x99esc u\xc8\x99or nivelul de 200 m deasupra nivelului m\xc4\x83rii. Peninsula este format\xc4\x83 \xc3\xaen principal din bazalt \xc8\x99i tufuri vulcanice, exist\xc3\xa2nd numeroase urme de activitate vulcanic\xc4\x83 din perioada antic\xc4\x83. S-au descoperit aici r\xc4\x83m\xc4\x83\xc8\x99i\xc8\x9bele a aproximativ 110 gheizere din era ter\xc8\x9biar\xc4\x83 \xc8\x99i mai noi, cu conuri \xc3\xaenalte de c\xc3\xa2teva zeci de metri, de unde \xc8\x9b\xc3\xa2\xc8\x99ne\xc8\x99te ap\xc4\x83 fierbinte. Cel mai mare dintre ele, cu o \xc3\xaen\xc4\x83l\xc8\x9bime de 30 m, se nume\xc8\x99te \xe2\x80\x9eCasa de Aur\xe2\x80\x9d (\xc3\xaen maghiar\xc4\x83 Aranyhaz), datorit\xc4\x83 culorii galbene intense ale lichenilor care \xc3\xael acoper\xc4\x83. Alte particularit\xc4\x83\xc8\x9bi naturale ale peninsulei sunt cele dou\xc4\x83 lacuri formate \xc3\xaen craterele fo\xc8\x99tilor vulcani: Bels\xc5\x91-t\xc3\xb3 \xc8\x99i K\xc3\xbcls\xc5\x91-t\xc3\xb3._NEWLINE_\xc3\x8en partea estic\xc4\x83 a peninsulei se afl\xc4\x83 satul Tihany, cunoscut printre altele pentru vechea cl\xc4\x83dire \xc8\x9b\xc4\x83r\xc4\x83neasc\xc4\x83 de la sf\xc3\xa2r\xc8\x99itul secolului al XVIII-lea \xc8\x99i \xc3\xaenceputul secolului al XIX-lea \xc8\x99i pentru vechea aba\xc8\x9bie benedictin\xc4\x83. \xc3\x8en partea de vest se afl\xc4\x83 ruinele din piatr\xc4\x83 ale bisericii parohiale romanice din fostul sat Ap\xc3\xa1ti, construit\xc4\x83 \xc3\xaen 1267. \xc3\x8en extremitatea sudic\xc4\x83 a peninsulei este portul de iahturi \xc8\x99i portul de agrement al Flotei Balatonului (inclusiv feribotul pentru malul sudic al lacului Balaton), precum \xc8\x99i mai multe hoteluri \xc8\x99i alte facilit\xc4\x83\xc8\x9bi turistice._NEWLINE_\xc3\x8en 1952 peninsula Tihany a fost declarat\xc4\x83 primul parc na\xc8\x9bional din Ungaria. \xc3\x8en prezent, \xc3\xaencep\xc3\xa2nd din 1997, \xc3\xaentreaga peninsul\xc4\x83 este inclus\xc4\x83 \xc3\xaen Parcul Na\xc8\x9bional Dealurile Balatonului (\xc3\xaen maghiar\xc4\x83 Balaton-felvid\xc3\xa9ki Nemzeti Park).\n_START_SECTION_\nClim\xc4\x83\n_START_PARAGRAPH_\nPeninsula se afl\xc4\x83 \xc3\xaen zona climatic\xc4\x83 hemiboreal\xc4\x83. Temperatura medie anual\xc4\x83 \xc3\xaen zona este de 11\xc2\xb0C. Cea mai cald\xc4\x83 lun\xc4\x83 este iulie, c\xc3\xa2nd temperatura medie este de 25\xc2\xb0C, iar cea mai rece lun\xc4\x83 este februarie, cu 0\xc2\xb0C. Media anual\xc4\x83 de precipita\xc8\x9bii este de 913 mm. Cea mai ploioas\xc4\x83 lun\xc4\x83 este luna septembrie, cu o medie de 115 mm de precipita\xc8\x9bii, iar cea mai secetoas\xc4\x83 este aprilie, cu o medie de 50 mm de precipita\xc8\x9bii.'